text: Fløjkrig i Fredericia
  08 november 2013 kl. 16.14
  Der er udbrudt en regulær fløjkrig i Fredericia. Enhedslisten vil ikke diskutere politik med Danskernes Parti, der samtidig beskyldes for at chikanere venstrefløjen.
  I sidste uge var Enhedslistens spidskandidat i Fredericia, Cecilie Roed Schultz, med til at få en valgvideo fra Danskernes Parti taget af lærredet i biografen Panorama i Fredericia. I denne uge forlod hun et valgmøde på HTX Lillebælt, da hun fandt ud af, at Morten Schjetne, spidskandidat for Danskernes Parti i Fredericia, også skulle deltage. Og til den kommende uge har Cecilie Roed Schultz meldt afbud til TV SYD?s direkte valgdebat fra Fredericia.
  Årsag; hun vil ikke diskutere politik med Danskernes Parti. Hun mener, at hendes tilstedeværelse ved en debat, hvor Danskernes Parti også er med, vil legitimere deres berettigelse.
  Derudover mener hun, at Danskernes Parti chikanerer hende, noget Morten Schjetne overfor TV SYD afviser.
  